เสื้อแดงบุกไล่ผู้ว่าการธปท.ไม่ลดดอกเบี้ย
เสื้อแดงตบเท้าเข้ายื่นหนังสือกดดันให้ผู้ว่าการ ธปท.ลาอออก เหตุไม่ลดดอกเบี้ยเพื่อดูแลเงินบาทแข็งค่า
25 เม.ย. 2556

เสื้อแดงตบเท้าเข้ายื่นหนังสือกดดันให้ผู้ว่าการ ธปท.ลาอออก เหตุไม่ลดดอกเบี้ยเพื่อดูแลเงินบาทแข็งค่า 
นายหนึ่งดิน วิมุตตินันท์ เลขานุการ สหกรณ์เกษตรอินทรีสุพรรณบุรี และในฐานะทนายความชมรมผู้รักความเป็นธรรม ผู้สนับสนุนกลุ่มแนวร่วมประชาธิปไตยต่อต้านเผด็จการแห่งชาติ (นปช.)หรือกลุ่มเสื้อแดง พร้อมคณะรวม 3 คนเดินทางมายื่นหนังสือถึง นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) และนายวีรพงษ์ รามางกูร ประธานคณะกรรมการ ธนาคารแห่งประเทศไทย (บอร์ด ธปท.) เพื่อเรียกร้องให้ลาออกจากตำแหน่ง โดยอ้างว่าบกพร่องในการทำหน้าที่ดูแลค่าเงินบาท เนื่องจากปล่อยให้ค่าเงินบาทแข็งค่าจาก 30 บาทขึ้นไปถึง 28 บาทต่อเหรียญสหรัฐ จนทำให้ภาคอุตสาหกรรมซึ่งเป็นเศรษฐกิจหลักกำลังจะล้มละลายโดยไม่ดูแล ทั้งที่มีอำนาจในมือ
“การทำหน้าที่ของผู้ว่าการ ธปท. ควรเห็นประโยชน์ของประเทศเป็นสำคัญ ต้องทำอะไรให้ประชาชนอุ่นใจ อย่าทำงานแบบมีธง หรือทำหน้าที่รับใช้ฝ่ายการเมือง ผมเห็นว่าถ้าท่านทำหน้าที่ไม่ได้ ไม่ทำหน้าที่ในการลดดอกเบี้ยลงเพื่อดูแลค่าเงินบาทตามข้อเสนอของรมว.คลัง ถ้าลดดอกเบี้ยสักอาทิตย์หรือ 2 อาทิตย์ค่อยปรับขึ้นก็ได้ ไม่ใช่ไม่ทำอะไรเลย หรือทำมาตรการออกมา 4 ข้อ เพื่อดูแลก็ไม่เป็นผล ท่านก็ควรลาออกไปเปิดทางให้คนอื่นที่มีความสามารถมาทำหน้าที่แทน ผมว่าเงินบาทแข็งค่ามันกระทบภาคอุตสาหกรรม ทำให้ขาดทุน และอาจจะทำให้เกิดการตกงานเป็นแสนๆคน ประชาชนเดือดร้อน ไม่มีกำลังจับจ่ายใช้สอย และทำให้ชาวนาขายข้าวไม่ได้ และทำให้ราคาปุ๋ยแพง” นายหนึ่งดินระบุเหตุผลที่เดินทางมายื่นหนังสือขับไล่ผู้ว่าการ ธปท. 
อย่างไรก็ตาม ผู้สื่อข่าวรายงานว่า นายประสาร และ นายวีรพงษ์ ไม่ได้เดินทางหรือแม้แต่ส่งตัวแทนมารับหนังสือเรียกร้องของนายหนึ่งดิน ทำให้นายหนึ่งดินได้ฝากหนังสือแถลงการเรียกร้องไว้กับเจ้าหน้าที่รับส่งเอกสาร ธปท.เพื่อนำส่งให้ต่อไป